एक नवम्बर को सुबह-सुबह भोपाल के एक वरिष्ठ पत्रकार मित्र ने फ़ोन पर कहा कि, देखो मध्य प्रदेश में अब तक काफी शांति थी. अब यहाँ भी “राजनीति” अलगाव पैदा करने की तैयारी कर रही है. वहाँ के एक अखबार में छपे मुख्यमंत्री के साक्षात्कार के आधार पर उनका कहना था कि वहाँ राज्योत्सव पर इस बार सरकार ने “आओ बनाए अपना मध्य प्रदेश” का नारा दिया है. अब देखना वहाँ भी यह नारा क्या-क्या गुल खिलाता है. शिष्टाचारवश उनकी बातें सुनने का ढोंग करते हुए भी सोच रहा था कि आखिर ये पत्रकार लोग भी ना, जब देखो तब तिल का ताड़ बना देने की फिराक में रहते हैं. अगर कोई मुखिया अपने राज्य में अपनापन की बात करता है तो इसमें अलगाव की कौन सी बात हो गयी? हर व्यक्ति को हक है अपने राज्य की बेहतरी के बारे में सोचने का. लेकिन राजनीति की राहें इतनी रपटीली होती है कि आप कूद कर किसी नतीजे पर नहीं पहुच सकते. विश्लेषण करने और नेताओं के अगले कदम के बारे में आकलन करने के लिए लम्बे अनुभव की दरकार होती है,जैसा की उस पत्रकार मित्र में था. वास्तव में “उत्सव” का समापन भी नहीं हो पाया था कि शांति के शायद अंतिम टापू मध्य प्रदेश के भी डूबने की शुरुआत हो चुकी थी. सतना में मुख्यमंत्री शिवराज सिंह चौहान ने अपने भाषण में कहा कि “ये नहीं हो सकता कि उद्योग यहाँ लगे और नौकरी बिहार वालों को करने दी जाए. हम यह नहीं होने देंगे” यदि मेरे सामने अपने वरिष्ठ मित्र का पूर्व-आकलन नहीं होता तो मैं भी यही समझता कि जुबान किसी की भी फिसल सकती है, आखिरकार शिवराज भी आदमी ही हैं,और उन्होंने एक घंटे बाद ही सफाई भी दे ही दी थी. लेकिन उस आकलन के आलोक में यह भरोसा करने का पर्याप्त कारण है कि बयान देने से लेकर पलटने तक का नेताओं का पूरा का पूरा ड्रामा पूर्व-नियोजित ही होता है और इस मामले में भी वही था. यह मानने का अब पर्याप्त कारण है कि चूंकि श्री चौहान के वोट का बाज़ार अब “सेचुरेशन पॉइंट” तक पहुच गया है तो अब उन्हें नए-नए रास्ते तलाशने ही थे, अगली पारी के लिए शायद अलगाव के बीज को रोपना ज़रूरी था ताकि विधान सभा चुनाव तक “फसल” पक कर तैयार हो जाए,अगला चुनावी मार्ग भी आसानी से इस “पाथेय” के सहारे काटी जाए. मध्य प्रदेश स्थापना दिवस पर एक अखबार को दिए साक्षात्कार में मुख्यमंत्री का दर्द ये था कि प्रदेश में लोग विंध्य से लेकर मालवा तक बंटे हुए हैं अतः “अपना मध्यप्रदेश” की भावना किसी में नहीं है, इसलिए सूबा पिछड़ रहा है.